महावीर सिंह (क्रांतिकारी)
महान क्रांतिकारी शहीद महावीरसिंह (16 सितम्बर 1904 -- 17 मई 1933) भारतीय स्वतंत्रता के महान सेनानी थे। आपका जन्म उत्तर प्रदेश के एटा जिले के शाहपुर टहला नामक गाँव में हुआ था। आपके पिता कुंवर देवीसिंह अच्छे वैद्य थे। आप बाल्यकाल से ही क्रांतिकारी विचारों के थे। महावीर सिंह जी ने 1925 में डी. ए. वी. कालेज कानपुर में प्रवेश लिया। तभी चन्द्रशेखर आज़ाद के संपर्क से हिन्दुस्तान सोशलिस्ट रिपब्लिक एसोशिएसन के सक्रिय सदस्य बन गए। महावीर सिंह भगतसिंह के प्रिय साथी बन गए। उसी दौरान महावीर सिंह जी के पिता जी ने महावीर सिंह की शादी तय करने के सम्बन्ध में पत्र भेजा जिसे पाकर वो चिंतित हो गए। शिव वर्मा की सलाह से आपने पिताजी को पत्र लिख कर अपने क्रांतिकारी पथ चुनने से अवगत कराया ।